
ประกาศสำนักงานคณะกรรมการกำกับหลักทรัพย์และตลาดหลักทรัพย์
ที่  สน.  ๗/๒๕๖๙
เรื่อง  หลักเกณฑ์  เงื่อนไข  และวิธีการจัดการกองทุนส่วนบุคคล
ที่มิใช่กองทุนสำรองเลี้ยงชีพ
(ฉบับที่  ๒)


อาศัยอำนาจตามความในข้อ  ๓๘  วรรคหนึ่ง  แห่งประกาศคณะกรรมการกำกับตลาดทุน  
ที่  ทน.  ๘๘/๒๕๕๘  เรื่อง  การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย  และ
การเข้าทำสัญญารับจัดการกองทุนส่วนบุคคล  ลงวันที่  ๑๗  ธันวาคม  พ.ศ.  ๒๕๕๘  ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทน.  ๑๑/๒๕๖๒  เรื่อง  การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย  และการเข้าทำสัญญารับจัดการกองทุนส่วนบุคคล  (ฉบับที่  ๖)  
ลงวันที่  ๙  เมษายน  พ.ศ.  ๒๕๖๒  ประกอบกับข้อ  ๓๗/๒  และข้อ  ๓๗/๓  แห่งประกาศคณะกรรมการกำกับตลาดทุน  ที่  ทน.  ๘๘/๒๕๕๘  เรื่อง  การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุน
ที่มิใช่รายย่อย  และการเข้าทำสัญญารับจัดการกองทุนส่วนบุคคล  ลงวันที่  ๑๗  ธันวาคม  พ.ศ.  ๒๕๕๘  
ซึ่งแก้ไขเพิ่มเติมโดยประกาศคณะกรรมการกำกับตลาดทุน  ที่  ทน.  ๕๐/๒๕๖๗  เรื่อง  การจัดตั้งกองทุนรวมเพื่อผู้ลงทุนทั่วไปและเพื่อผู้ลงทุนที่มิใช่รายย่อย  และการเข้าทำสัญญารับจัดการกองทุนส่วนบุคคล  
(ฉบับที่  ๑๗)  ลงวันที่  ๒๔  ธันวาคม  พ.ศ.  ๒๕๖๗  และข้อ  ๓๒  วรรคหนึ่ง  ประกอบกับ
ข้อ  ๖  วรรคหนึ่ง  และข้อ  ๙  แห่งประกาศคณะกรรมการกำกับตลาดทุน  ที่  ทน.  ๑๑/๒๕๖๔  
เรื่อง  หลักเกณฑ์การจัดการกองทุนรวมเพื่อผู้ลงทุนทั่วไป  กองทุนรวมเพื่อผู้ลงทุนที่มิใช่รายย่อย  
กองทุนรวมเพื่อผู้ลงทุนประเภทสถาบัน  และกองทุนส่วนบุคคล  ลงวันที่  ๒๙  มกราคม  พ.ศ.  ๒๕๖๔  สำนักงานออกประกาศไว้  ดังต่อไปนี้
ข้อ	๑	ให้ยกเลิกความในวรรคสองของข้อ  ๙  แห่งประกาศสำนักงานคณะกรรมการ
กำกับหลักทรัพย์และตลาดหลักทรัพย์  ที่  สน.  ๔๘/๒๕๖๗  เรื่อง  หลักเกณฑ์  เงื่อนไข  และวิธีการจัดการกองทุนส่วนบุคคลที่มิใช่กองทุนสำรองเลี้ยงชีพ  ลงวันที่  ๒๔  ธันวาคม  พ.ศ.  ๒๕๖๗  และให้ใช้
ความต่อไปนี้แทน


“การวัดผลการดำเนินงานและการเปิดเผยข้อมูลตามวรรคหนึ่ง  ให้เป็นไปตามหลักเกณฑ์  เงื่อนไข  และวิธีการที่กำหนดตามภาคผนวก  ๑  แนบท้ายประกาศนี้  เว้นแต่จะมีเหตุอันสมควรและ
ได้รับการผ่อนผันจากสำนักงานให้ปฏิบัติเป็นประการอื่น”
ข้อ	๒	ให้เพิ่มความต่อไปนี้เป็นข้อ  ๙/๑  แห่งประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สน.  ๔๘/๒๕๖๗  เรื่อง  หลักเกณฑ์  เงื่อนไข  และวิธีการจัดการกองทุนส่วนบุคคลที่มิใช่กองทุนสำรองเลี้ยงชีพ  ลงวันที่  ๒๔  ธันวาคม  พ.ศ.  ๒๕๖๗  
“ข้อ	๙/๑	บริษัทจัดการต้องจัดให้มีการคำนวณมูลค่าทรัพย์สินของกองทุนส่วนบุคคล
ของลูกค้าแต่ละราย  ตามหลักวิชาการอันเป็นที่ยอมรับหรือเป็นมาตรฐานสากล  ทั้งนี้  ตามประกาศสมาคมบริษัทจัดการลงทุน  ดังต่อไปนี้  เว้นแต่จะมีเหตุอันสมควรและได้รับการผ่อนผันจากสำนักงาน
ให้ปฏิบัติเป็นประการอื่น
(๑)	ประกาศสมาคมบริษัทจัดการลงทุนว่าด้วยหลักเกณฑ์และวิธีการกำหนดมูลค่ายุติธรรม
ของเงินลงทุนเพื่อใช้ในการคำนวณมูลค่าทรัพย์สินสุทธิของกองทุนส่วนบุคคล
(๒)	ประกาศสมาคมบริษัทจัดการลงทุนว่าด้วยหลักเกณฑ์และวิธีการกำหนดมูลค่ายุติธรรม
ของเงินลงทุนเพื่อใช้ในการคำนวณมูลค่าทรัพย์สินสุทธิของกองทุนรวม  กองทุนส่วนบุคคล  และกองทุนสำรองเลี้ยงชีพ  ในกรณีที่ลงทุนในสินทรัพย์ดิจิทัล”
ข้อ	๓	ให้ยกเลิกภาคผนวก  ๑  การวัดผลการดำเนินงาน  การคำนวณมูลค่าทรัพย์สิน
ของกองทุนส่วนบุคคล  และการเปิดเผยผลการดำเนินงานของกองทุนส่วนบุคคล  และภาคผนวก  ๒  ข้อมูลเกี่ยวกับนโยบายการลงทุนและเงื่อนไขการให้บริการกองทุนส่วนบุคคลรูปแบบพอร์ตมาตรฐาน  ท้ายประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สน.  ๔๘/๒๕๖๗  
เรื่อง  หลักเกณฑ์  เงื่อนไข  และวิธีการจัดการกองทุนส่วนบุคคลที่มิใช่กองทุนสำรองเลี้ยงชีพ  ลงวันที่  ๒๔  ธันวาคม  พ.ศ.  ๒๕๖๗  และให้ใช้ภาคผนวก  ๑  การวัดผลการดำเนินงานและการเปิดเผย
ผลการดำเนินงานของกองทุนส่วนบุคคล  และภาคผนวก  ๒  ข้อมูลเกี่ยวกับนโยบายการลงทุนและเงื่อนไขการให้บริการกองทุนส่วนบุคคลรูปแบบพอร์ตมาตรฐาน  ท้ายประกาศนี้แทน






ข้อ	๔	ในกรณีที่บริษัทจัดการมีการให้บริการกองทุนส่วนบุคคลอยู่แล้วก่อนวันที่ประกาศนี้
มีผลใช้บังคับ  แต่การให้บริการดังกล่าวไม่เป็นไปตามข้อกำหนดที่แก้ไขเพิ่มเติมโดยประกาศนี้
ให้บริษัทจัดการดำเนินการแก้ไขให้เป็นไปตามข้อกำหนดแห่งประกาศนี้ภายใน  ๑  ปีนับแต่วันที่ประกาศนี้
มีผลใช้บังคับ
ข้อ	๕	ประกาศนี้ให้ใช้บังคับตั้งแต่วันที่  ๑๖  กรกฎาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๒  กรกฎาคม  พ.ศ.  ๒๕๖๙

